‘দা কপিল শর্মা শো’-এর নিয়মিত দর্শক যাঁরা, তাঁদের কাছে সুনীল গ্রোভারের নামটা অত্যন্ত পরিচিত। কপিলের এই সহ-অভিনেতা ‘কপিল শর্মা শো’-এর অবিচ্ছেদ্য অঙ্গ। কপিল-সুনীল জুটির কাণ্ডকারখানা দেখে বহুবার হেসে কুটিপাটি হয়েছেন দর্শকরা। কিন্তু এ বার সেই সুনীলকেই নাকি নিগৃহীত হতে হয়েছে কপিলের হাতে। অন্তত মিডিয়া সোর্স তেমনটাই বলছে। 
ঠিক কী ঘটেছে? ‘দা কপিল শর্মা শো’-এর এক স্পটবয় সংবাদমাধ্যমকে জানিয়েছেন, ঘটনাটি ঘটেছে মাঝ আকাশে প্লেনের ভিতরে। কপিল ও তাঁর সহযোগীরা স্টেজ শো-এর জন্য গিয়েছিলেন অস্ট্রেলিয়ায়। সিডনি এবং মেলবোর্নে নিজেদের শো সেরে কপিল, সুনীল এবং অন্যান্যরা ফিরছিলেন ফ্লাইটে। সেই সময়েই মদ খেয়ে একেবারে মাতাল হয়ে যান কপিল। একটু দূরে বসে ছিলেন সুনীল। নেশার ঘোরে টলতে টলতে সুনীলের সিটের সামনে কপিল গিয়ে দাঁড়ান। তখনই নাকি যাচ্ছেতাই ভাষায় সুনীলকে অপমান করতে শুরু করেন কপিল। সুনীলকে নাকি কপিল বলেন, ‘আরে, তুই কে? তোর সমস্ত শো ফ্লপ, তুই আমার চাকর ছাড়া কেউ না। অস্ট্রেলিয়াতেও তোর শো ফ্লপ করেছে।’ এই সমস্ত কথার পরে সুনীলকে কপিল মারধোর করেন বলেও শোনা যাচ্ছে। 
উক্ত স্পটবয় জানাচ্ছেন, সুনীল নাকি পুরো অপমান-পর্বটা মুখ বুজে সহ্য করেন। কোনও প্রতিবাদ পর্যন্ত করেননি। তবে সুনীল যে বেজায় চটেছেন, তার একটা প্রমাণ মিলেছে টুইটারে। কপিলকে আনফলো করে দিয়েছেন তিনি। শোনা যাচ্ছে, তিনি নাকি কপিলের বিরুদ্ধে আইনি অভিযোগও দায়ের করতে পারেন। যদি সত্যি তেমনটাই করেন, তা হলে ‘দা কপিল শর্মা শো’-এর ভবিষ্য‌ৎই প্রশ্নচিহ্নের মুখে পড়ে যেতে পারে। 
১৮ মার্চ সকালেই গিনি চাতার্থের প্রতি নিজের ভালবাসার কথা ব্যক্ত করে খবরের শিরোনামে এসেছিলেন কপিল। আর এ বার শিরোনামে এলেন সহকর্মীকে মারধোর করার অভিযোগের ভিত্তিতে। ঘটনা যা-ই হোক, শিরোনামে তিনি রয়েছেনই।